كلب الست

كلب الست اغنيه مصريه الفها احمد فؤاد نجم و لحنها و غناها الشيخ امام

250px|left|احمد فؤاد نجم


 كلمات 

في الزمالك من سنين

و ف حما النيل القديم

قصر من عصر اليمين

ملك واحده من الحريم

صيتها اكتر من الأدان يسمعوه المسلمين

و التتر و التركمان و الهنود و المنبوذين

ست فاقت ع الرجال

في المقام و الاحترام

صيت و شهره و تل مال

يعنى فى غاية التمام

قُصره يعنى هيا كلمه

ليها كلمه ف الحكومه

بس ربك لاجل حكمه

قام حرمها من الأمومه

و الأمومه طبع ثابت

جوه حوا من زمان

.....

تعمل ايه الست ؟ جابت

فوكس رومى و له ودان

فوكس دا عقبال املتك

عنده دستة خدامين

يعنى مش موجود فى عيلتك

شخص زيه يا اسماعين

و اسماعين دا يبقا واحد

من الجماعه التعبانين

اللى داخو فى المعاهد

و المدارس من سنين

حب يعمل واد فكاكه

و يمشى حبه فى الزمالك

و القيامه و الفتاكه

يرمو طبعن ع المهالك

عم سمعه من قيامته

حب يعمل فيها فله

بعد ما قلوظ بيچامته

اشترا حتة مجله

قول مشى بيقرا ف حكايه

من حكايات الغرام

و اندماجه فى القرايه

خلا مشيه مش تمام

ع اليمين يحدف بعيد

خطوتين و يروح شمال

.....

لمحه فوكس من الحديد

قال دا صيد سهل و حلال

هوب نط فى كرشه دوغرى

جاب بيچامته لحد ديلها

اسماعين بدال ما يجرى

قال يا رجلى رجلى مالها

بص شاف الدم سايح

من عاليها و من واطيها

و يا اللى جاى و يا اللى رايح

المجله مش لاقيها

.....

حبه و اتلمو الظنايا

اللى هما البوابين

و الحكايه و الروايه

قال لهم دا كلب مين ؟

كلب مين ما كلب مينشى

سمعه زود حبتين

قال له واحد فيهم امشى

اللي جابك عنده مين

قال دا شارع يا مواشى

والجميع بيمرو منه

اللى راكب و اللى ماشى

مستحيل نستغنا عنه

كلمه من دا و كلمه من دا

ظاطو و اترسمت فضيحه

قول نهايته و القصد من دا

اسماعين اكل الطريحه

.....

راحو قسم الشرطه طبعن

و النيابه كفيله بيهم

و اترمو ف الحجز جمعن

لما ييجى الدور عليهم

حبه و الشاويش امين

قال: "سعيد النقشبندى"

قام غريم عم إسماعين

قال له: "محسوبك يا افندى"

قام سى سمعه يروح معاه الشاويش قال غور بدمك

راح تعوصنى و فوق قفاه كف طرقع داهيه فى امك

تفتكر يفضل سى سمعه

اد إيه فى القسم نايم

استضافه الحجز جمعه

يا بلاش آدى العزايم

شاف بلاوى ما تتحكيش

م الجماعه المسجونين

قال يا عالم يا شاويش

يا نيابه يا مسئولين

خلصوه بعد المناهده

جثه من جحر الديابه

.....

هيا حسبه ساعه واحده

كان فى مكتب النيابه

قال له : مالك يا اسماعين

قال له : زى البمب مالى

قال له : عضك فوكس فين

قال له : سيبنى أروح لحالى

انتا شوف سى فوكس يمكن

خد تسمم غصب عنى

الوكيل قال برضه ممكن

و الشاويش قاعد يغنى:

هيص يا كلب الست هيص

لك مقامك فى الپوليس

بكرا تتولف وزاره

للكلاب ياخدوك رئيس

.....

انتا تسوا ف النيابه

تسعميه م الغلابه

طب يا ريت يا فوكس كنا

وللا تربطنا القرابه

انتا فين و الكلب فين

انتا اده يا اسماعين

طب دا كلب الست يا ابنى

و انتا تطلع ابن مين

.....

بشرا لاصحاب الديول

و اللى لهم اربع رجول

بشرا لاسيادنا البهايم

من جمايس أو عجول

اللى صاحبه يا جماعه

له اغانى ف الاذاعه

راح يدوس فوق الغلابه و النيابه

بالبتاعه
 شوف كمان 
 حكاية كلب الست الحقيقيه 

اسماعيل خلوصى ساكن مع اهله الفلاحين اللى مربيين جاموسه فى وراق العرب كان ماشى مع  زملائه فى معهد التربيه الرياضيه فى الهرم رايحين يعملو يوم رياضى فى كلية الفنون الجميله فى الزمالك قرب بيت ام كلثوم . كانو مبسوطين و عاملين دوشه هجم عليهم كلب ام كلثوم و عض اسماعيل خلوصى . وكيل النيابه حفظ التحقيق بحجة خدمات ام كلثوم.

لينكات برانيه

 يوتيوب كلب الست احمد فؤاد نجم

https://m.youtube.com/watch?v=rwkdAiSdetA

 يوتيوب كلب الست  احمد فؤاد نجم
https://m.youtube.com/watch?v=zWVl8eUkWBc

 مصادر 

تصنيف:اغانى باللغه المصريه
تصنيف:احمد فؤاد نجم
تصنيف:الشيخ امام
تصنيف:كلمات اغانى